PMIndiaData/PMIndiaSum huggingface dataset:
ଜାମ୍ମୁ-କାଶ୍ମୀରର ଦୁର୍ବଳ ଗ୍ରାମୀଣ ପରିବାର ପାଇଁ ଆର୍ଥିକ ପ୍ରୋତ୍ସାହନ;

ଡିଏୱାଇ-ଏନଆରଏଲଏମ-ଉମ୍ମିଦ ଯୋଜନାର କାର୍ଯ୍ୟାନ୍ୱୟନ ଲାଗି ଜାମ୍ମୁ-କାଶ୍ମୀରକୁ ସ୍ୱତନ୍ତ୍ର ପ୍ୟାକେଜର ସମ୍ପ୍ରସାରଣ; ଦାରିଦ୍ର୍ୟ ଅନୁପାତ ସହିତ ସଂଯୁକ୍ତ ନକରି ଡିଏୱାଇ-ଏନଆରଏଲଏମ ଅଧୀନରେ ଜାମ୍ମୁ କାଶ୍ମୀରକୁ ପାଣ୍ଠି ଯୋଗାଣକୁ କ୍ୟାବିନେଟ ଅନୁମୋଦନ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଜାମ୍ମୁ କାଶ୍ମୀର ଲାଗି ଦୀନଦୟାଲ ଅନ୍ତ୍ୟୋଦୟ ଯୋଜନା-ଜାତୀୟ ଗ୍ରାମୀଣ ଜୀବିକା ମିଶନ (ଡିୱାଇ-ଏନଆରଏଲଏମ) ଅଧୀନରେ ସ୍ୱତନ୍ତ୍ର ପ୍ୟାକେଜ ଲାଗୁ କରିବା ଲାଗି 2018-19 ଗୋଟିଏ ବର୍ଷର ଅବଧି ଲାଗି ସମୟ ସୀମା ସମ୍ପ୍ରସାରଣକୁ ଅନୁମୋଦନ କରିଛନ୍ତି । ଏହି ସ୍ୱତନ୍ତ୍ର ପ୍ୟାକେଜକୁ ଲାଗୁ କରିବା ପାଇଁ ଡିଏୱାଇ-ଏନଆରଏଲଏମ ଅଧୀନରେ ରାଜ୍ୟକୁ ଆବଶ୍ୟକତା ଆଧାରରେ ଦାରିଦ୍ର୍ୟ ଅନୁପାତ ସହିତ ସଂଯୁକ୍ତ ନକରି ପାଣ୍ଠି ଆବଂଟନ ଲାଗି ମଧ୍ୟ କ୍ୟାବିନେଟ ମଞ୍ଜୁରି ଦେଇଛନ୍ତି । ଏହା ଉପରେ କୌଣସି ଅତିରିକ୍ତ ଆର୍ଥିକ ବୋଝ ପଡ଼ିବ ନାହିଁ କାରଣ ମୂଳ ରୂପରେ ଅନୁମୋଦିତ 755.32 କୋଟି ଟଙ୍କାର ଆର୍ଥିକ ଆବଂଟନ ଅଧୀନରେ ରାଜ୍ୟରେ ଦୁଇ ତୃତୀୟାଂଶ ଦୁର୍ବଳ ପରିବାରଗୁଡ଼ିକୁ ଅନ୍ତର୍ଭୁକ୍ତ କରିବା ଲାଗି ସମୟସୀମା ବଢ଼ାଇବାକୁ ଅନୁମୋଦନ କରାଯାଇଛି । 2018-19 ସମୟରେ ଗୋଟିଏ ବର୍ଷ ଲାଗି 143.604 କୋଟି ଟଙ୍କାର ଅର୍ଥରାଶିର ଆବଶ୍ୟକତା ପଡ଼ିବ । ପ୍ରଭାବ : 1. ଏହାଦ୍ୱାରା ରାଜ୍ୟରେ ସମସ୍ତ ଦୁର୍ବଳ ଗ୍ରାମୀଣ ପରିବାର (ପରିବାରଗୁଡ଼ିକର ମୋଟ ସଂଖ୍ୟାର ଆନୁମାନିକ ଦୁଇ ତୃତୀୟାଂଶ)ଗୁଡ଼ିକୁ ନିଶ୍ଚିତ ସମୟସୀମା ମଧ୍ୟରେ ସାମିଲ କରିବାରେ ସହାୟତା ମିଳିବ । 2. ଏହାଦ୍ୱାରା ସ୍ୱତଃ ସମାବିଷ୍ଟ ଶ୍ରେଣୀ ଅଧୀନରେ ଆସୁଥିବା ପରିବାରଗୁଡ଼ିକୁ ଏବଂ ସାମାଜିକ-ଆର୍ଥିକ ଜାତିଭିତ୍ତିକ ଜନଗଣନା-2011ରେ ତାଲିକାଭୁକ୍ତ ସର୍ବନିମ୍ନ ଗୋଟିଏ ବଂଚିତ ଶ୍ରେଣୀରେ ଆସୁଥିବା ପରିବାରଗୁଡ଼ିକର ଏକତ୍ରୀକରଣ ସୁନିଶ୍ଚିତ ହେବ । 3. ଏହାଦ୍ୱାରା ଡିଏୱାଇ-ଏନଆରଏଲଏମ ଅଧୀନରେ ଜାମ୍ମୁ-କାଶ୍ମୀରର ସମସ୍ତ ବ୍ଲକକୁ ସାମିଲ କରିବା ଏବଂ ରାଜ୍ୟରେ ସାମାଜିକ ଅନ୍ତର୍ଭୂକ୍ତିକରଣ, ସାମାଜିକ ବିକାଶ ଏବଂ ଦାରିଦ୍ର୍ୟ ଦୂରୀକରଣରେ ଜୀବିକା ପ୍ରୋତ୍ସାହନ ସୁନିଶ୍ଚିତ ହେବ ।
ପାରାଲିମ୍ପିକ୍ସ ଗେମ୍ସର ବ୍ୟାଡମିଣ୍ଟନ ବ୍ରୋଞ୍ଚ ବିଜେତା ମନୋଜ ସରକାରଙ୍କୁ ଶୁଭେଚ୍ଛା ଜଣାଇଲେ ପ୍ରଧାନମନ୍ତ୍ରୀ

ଟୋକିଓ ପାରାଲିମ୍ପିକ୍ସ ଗେମ୍ସର ବ୍ୟାଡମିଣ୍ଟନ ବ୍ରୋଞ୍ଚ ବିଜେତା ମନୋଜ ସରକାରଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । ଏକ ଟ୍ଵିଟ୍ ମାଧ୍ୟମରେ ପ୍ରଧାନମନ୍ତ୍ରୀ କହିଛନ୍ତି; “ମନୋଜ ସରକାରଙ୍କ ଚିତ୍ତାକର୍ଷକ ପ୍ରଦର୍ଶନରେ ମୁଁ ବିଶେଷ ଆନନ୍ଦିତ । ବ୍ୟାଡମିଣ୍ଟନରେ ଦେଶପାଇଁ ସମ୍ମାନଜନକ ବ୍ରୋଞ୍ଚ ପଦକ ଆଣିଥିବା ଲାଗି ତାଙ୍କୁ ଅଭିନନ୍ଦନ । ଆଗାମୀ ଦିନ ପାଇଁ ବହୁତ ବହୁତ ଶୁଭକାମନା । #ପାରାଲିମ୍ପିକ୍ସ#ପ୍ରେଜ4ପାରା”
ଏସିଆ କପ 2017 ବିଜୟୀ ମହିଳା ହକି ଦଳକୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ଏସିଆ କପ 2017 ବିଜୟୀ ହୋଇଥିବା ଭାରତୀୟ ମହିଳା ହକି ଦଳକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଭିନନ୍ଦନ ଜଣାଇଛନ୍ତି । “ମହିଳା ଏସିଆ କପ 2017 ବିଜୟୀ ହୋଇଥିବାରୁ ଆମର ହକି ଦଳକୁ ଅଭିନନ୍ଦନ । ଏହି ବୃହତ ଓ ମର୍ଯ୍ୟାଦାପୂର୍ଣ୍ଣ ସଫଳତାରେ ଭାରତ ବହୁତ ଆନନ୍ଦିତ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଆବୁଧାବୀ ଯୁବରାଜଙ୍କ ସହ ପ୍ରଧାନମନ୍ତ୍ରୀଙ୍କ ଟେଲିଫୋନ ବାର୍ତ୍ତାଳାପ

ଆବୁଧାବୀର ଯୁବରାଜ ତଥା ୟୁଏଇ ସେନାବାହିନୀର ଡେପୁଟି ସୁପ୍ରିମ କମାଣ୍ଡର ମହାମହିମ ଶେଖ ମହମ୍ମଦ ବିନ ଯାୟେଦ ଅଲ-ନାହୟାନଙ୍କ ସହିତ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଟେଲିଫୋନ ଯୋଗେ ବାର୍ତ୍ତାଳାପ କରିଛନ୍ତି । ସାମଗ୍ରିକ ଦ୍ଵିପାକ୍ଷିକ ସହଯୋଗ ଦିନକୁ ଦିନ ସୁଦୃଢ ହେଉଥିବାରୁ ଦୁଇ ନେତା ଖୁସି ବ୍ୟକ୍ତ କରିଥିଲେ । ଦ୍ଵୀପାକ୍ଷିକ ବିସ୍ତୃତ ରଣନୈତିକ ସହଭାଗୀତାକୁ ଆହୁରି ସୁଦୃଢ କରିବା ଲାଗି ସେମାନେ ସେମାନଙ୍କର ପ୍ରତିବଦ୍ଧତାକୁ ଦୋହରାଇଥିଲେ । ଚଳିତ ମାସ ପ୍ରାରମ୍ଭରେ ଆବୁଧାବୀରେ ଅନୁଷ୍ଠିତ ଓଆଇସି ବୈଦେଶିକ ବ୍ୟାପାର ମନ୍ତ୍ରୀସ୍ତରୀୟ ପରିଷଦରେ ସମ୍ମାନିତ ଅତିଥି ଭାବେ ଉଦ୍ବୋଧନ ଦେବା ଲାଗି ଭାରତକୁ ନିମନ୍ତ୍ରଣ କରିଥିବାରୁ ପ୍ରଧାନମନ୍ତ୍ରୀ ଏହି ଅବସରରେ ଯୁବରାଜଙ୍କୁ ଧନ୍ୟବାଦ ଅର୍ପଣ କରିଥିଲେ । ସେ ଆଶା ବ୍ୟକ୍ତ କରିଥିଲେ ଯେ, ଏହି ଐତିହାସିକ ଅଂଶଗ୍ରହଣ ଶାନ୍ତି ଏବଂ ପ୍ରଗତିର ଆପୋସ ଲକ୍ଷ୍ୟ ହାସଲରେ ସହାୟକ ହେବ ।
ଡେନମାର୍କରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ପ୍ରେସ ବିବୃତ୍ତି

ମାନ୍ୟବର, ଡେନମାର୍କର ପ୍ରଧାନମନ୍ତ୍ରୀ, ପ୍ରତିନିଧୀ ମଣ୍ଡଳୀର ସଦସ୍ୟ, ଗଣମାଧ୍ୟମର ବନ୍ଧୁଗଣ, ଶୁଭ ସନ୍ଧ୍ୟା ଏବଂ ନମସ୍କାର, ମାନ୍ୟବର ପ୍ରଧାନମନ୍ତ୍ରୀ, ମୋତେ ଏବଂ ମୋର ପ୍ରତିନିଧୀଙ୍କୁ ଡେନମାର୍କରେ ଏକ ଭବ୍ୟ ସ୍ୱାଗତ ପାଇଁ ଆୟୋଜନ କରିଥିବାରୁ ଆପଣଙ୍କୁ ଏବଂ ଆପଣଙ୍କ ଦଳକୁ ଧନ୍ୟବାଦ । ତୁମର ସୁନ୍ଦର ଦେଶକୁ ଏହା ମୋର ପ୍ରଥମ ଗସ୍ତ । ଗତ ବର୍ଷ ଅକ୍ଟୋବରରେ, ମୁଁ ଆପଣଙ୍କୁ ଭାରତରେ ସ୍ୱାଗତ କରିବାର ସୁଯୋଗ ପାଇଥିଲି । ଏହି ଦୁଇ ଗସ୍ତ ସହିତ, ଆମେ ଆମର ସମ୍ପର୍କରେ ଘନିଷ୍ଠତା ଏବଂ ଗତିଶୀଳତା ଆଣିବାରେ ସକ୍ଷମ ହୋଇଛୁ । ଆମର ଦୁଇ ଦେଶ କେବଳ ଗଣତନ୍ତ୍ରର ମୂଲ୍ୟବୋଧ, ଅଭିବ୍ୟକ୍ତିର ସ୍ୱାଧୀନତା ଏବଂ ଆଇନର ନିୟମ ସେୟାର କରି ନାହାଁନ୍ତି ବରଂ ଆମର ଉଭୟଙ୍କର ମଧ୍ୟ ଅନେକ ସମ୍ମାନଜନକ ଶକ୍ତି ଅଛି । ବନ୍ଧୁଗଣ, ଅକ୍ଟୋବର ୨୦୨୦ ରେ ଭାରତ-ଡେନମାର୍କ ଭର୍ଚୁଆଲ୍ ସମ୍ମିଳନୀ ସମୟରେ, ଆମେ ଆମର ସମ୍ପର୍କକୁ ସବୁଜ ରଣନୈତିକ ସହଭାଗିତାର ମାନ୍ୟତା ଦେଇଥିଲୁ । ଆଜିର ଆଲୋଚନା ସମୟରେ, ଆମେ ଆମର ସବୁଜ ରଣନୀତିକ ସହଭାଗିତାର ମିଳିତ କାର୍ଯ୍ୟ-ଯୋଜନା ସମୀକ୍ଷା କରିଥିଲୁ । ମୁଁ ଖୁସି ଯେ ବିଭିନ୍ନ କ୍ଷେତ୍ରରେ ବିଶେଷ ଭାବରେ ଅକ୍ଷୟ ଶକ୍ତି, ସ୍ୱାସ୍ଥ୍ୟ, ଜାହାଜ ଚଳାଚଳ, ପରିବହନ, ଗତିଶୀଳ ଅର୍ଥନୀତି ଏବଂ ଜଳ ପରିଚାଳନା କ୍ଷେତ୍ରରେ ଗୁରୁତ୍ୱପୂର୍ଣ୍ଣ ଅଗ୍ରଗତି ହୋଇଛି । ଭାରତର ବିଭିନ୍ନ କ୍ଷେତ୍ରରେ ୨୦୦ ରୁ ଅଧିକ ଡେନମାର୍କ କମ୍ପାନୀ କାର୍ଯ୍ୟ କରୁଛନ୍ତି – ଯେପରିକି ପବନ ଶକ୍ତି, ପରିବହନ, ପରାମର୍ଶ, ଖାଦ୍ୟ ପ୍ରକ୍ରିୟାକରଣ, ଇଞ୍ଜିନିୟରିଂ ଏହିପରି ଅନେକ କ୍ଷେତ୍ର ଅଛି, ସେମାନେ ଭାରତରେ ‘ସହଜ ବ୍ୟବସାୟ କରିବା' ଏବଂ ଆମର ମାକ୍ରୋ-ଅର୍ଥନୈତିକ ସଂସ୍କାରର ଲାଭ ପାଇବାକୁ ଯାଉଛନ୍ତି । ଭାରତର ଭିତ୍ତିଭୂମି କ୍ଷେତ୍ର ଏବଂ ସବୁଜ ଶିଳ୍ପରେ ଡେନମାର୍କ କମ୍ପାନୀ ଏବଂ ଡେନମାର୍କ ପେନସନ ପାଣ୍ଠି ପାଇଁ ଅନେକ ନିବେଶ ସୁଯୋଗ ଅଛି । ଆଜି ଆମେ ଭାରତ-ଇୟୁ ସମ୍ପର୍କ, ଭାରତ-ପ୍ରଶାନ୍ତ ମହାସାଗରୀୟ ଏବଂ ୟୁକ୍ରେନ ସମେତ ଅନେକ ଆଞ୍ଚଳିକ ଏବଂ ବିଶ୍ୱ ସ୍ତରୀୟ ପ୍ରସଙ୍ଗ ଉପରେ ମଧ୍ୟ ଆଲୋଚନା କରିଛୁ । ଆମେ ଆଶା କରୁଛୁ ଯଥାଶୀଘ୍ର ଭାରତ-ଇୟୁ ମୁକ୍ତ ବାଣିଜ୍ୟ ଚୁକ୍ତି ଉପରେ ଆଲୋଚନା ଶେଷ ହେବ । ଏକ ମୁକ୍ତ, ଖୋଲା, ଅନ୍ତର୍ଭୂକ୍ତି ଏବଂ ନିୟମ-ଆଧାରିତ ଭାରତ-ପ୍ରଶାନ୍ତ ମହାସାଗରୀୟ ଅଞ୍ଚଳକୁ ସୁନିଶ୍ଚିତ କରିବା ଉପରେ ଆମେ ଗୁରୁତ୍ୱ ଦେଇଥିଲୁ । ୟୁକ୍ରେନରେ ତୁରନ୍ତ ଅସ୍ତ୍ରବିରତି ଉଲ୍ଲଂଘନ ଏବଂ ସମସ୍ୟାର ସମାଧାନ ପାଇଁ କଥାବାର୍ତ୍ତା ଏବଂ କୂଟନୈତିକ ପଦକ୍ଷେପ ଗ୍ରହଣ କରିବାକୁ ଆମେ ଆହ୍ୱାନ କରିଛୁ । ଜଳବାୟୁ କ୍ଷେତ୍ରରେ ଆମର ସହଯୋଗ ବିଷୟରେ ମଧ୍ୟ ଆଲୋଚନା କରିଥିଲୁ । ଗ୍ଲାସ୍କୋ ସିଓପି-୨୬ ରେ ନିଆଯାଇଥିବା ସଂକଳ୍ପଗୁଡିକ ପୂରଣ କରିବାକୁ ମଧ୍ୟ ଭାରତ ପ୍ରତିବଦ୍ଧ । ଆମେ ଆର୍କଟିକ୍ ଅଞ୍ଚଳରେ ସହଯୋଗ ପାଇଁ ଅଧିକ ସୁଯୋଗ ଖୋଜିବାକୁ ରାଜି ହୋଇଛୁ । ମାନ୍ୟବର, ମୁଁ ନିଶ୍ଚିତ ଯେ ଆପଣଙ୍କ ନେତୃତ୍ୱରେ ଭାରତ ଏବଂ ଡେନମାର୍କ ମଧ୍ୟରେ ସମ୍ପର୍କ ନୂତନ ଶିଖରରେ ପହଞ୍ଚିବ । ଆସନ୍ତାକାଲି ଅନୁଷ୍ଠିତ ହେବାକୁ ଥିବା ୨ୟ ଭାରତ-ନର୍ଡିକ୍ ସମ୍ମିଳନୀର ଆୟୋଜନ କରିଥିବାରୁ ମୁଁ ଆପଣଙ୍କୁ କୃତଜ୍ଞତା ଜଣାଉଛି । ଆଜି ପ୍ରବାସୀ ଭାରତୀୟ କାର୍ଯ୍ୟକ୍ରମରେ ଯୋଗ ଦେଇଥିବାରୁ ମୁଁ ଆପଣଙ୍କୁ ବହୁତ ଧନ୍ୟବାଦ ଦେଉଛି କାରଣ ଆପଣ ସେଠାରେ ରହିବାକୁ ସମୟ ଦେଇଛନ୍ତି, ଏହା ଭାରତୀୟ ସମ୍ପ୍ରଦାୟ ପ୍ରତି ଥିବା ପ୍ରେମର ପ୍ରତୀକ ଅଟେ । ଧନ୍ୟବାଦ
ପୁରୁଷ ୫୭ କିଲୋଗ୍ରାମ ଫ୍ରିଷ୍ଟାଇଲ କୁସ୍ତିରେ ସ୍ୱର୍ଣ୍ଣପଦକ ଜିତିଥିବା ରବି ଦହିୟାଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବର୍ମିଂହାମ ରାଜ୍ୟଗୋଷ୍ଠୀ କ୍ରୀଡା ୨୦୨୨ର ପୁରୁଷ ୫୭ କିଲୋଗ୍ରାମ ଫ୍ରିଷ୍ଟାଇଲ କୁସ୍ତିରେ ସ୍ୱର୍ଣ୍ଣପଦକ ବିଜେତା ରବି ଦହିୟାଙ୍କୁ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଜଣେ ଚାମ୍ପିଅନ ଭଳି ଖେଳି ସେ ଦେଶକୁ ଗୌରବାନ୍ୱିତ କଲେ । ଅସାଧାରଣ @ravidahiya60 ବର୍ମିଂହାମ ରାଜ୍ୟଗୋଷ୍ଠୀ କ୍ରୀଡାରେ ସ୍ୱର୍ଣ୍ଣପଦକ ଜିତିଥିବାରୁ ଶୁଭେଚ୍ଛା । ତାଙ୍କ ସଫଳତା ପ୍ରମାଣିତ କରୁଛି ଯେ, ଆବେଗ ଓ ଉତ୍ସର୍ଗୀକୃତ ଭାବନା ଥିଲେ ଯେକୌଣସି ସ୍ୱପ୍ନ ପୂରଣ ହୋଇପାରିବ । #Cheer4India”
ବିଶ୍ୱସ୍ତରରେ ପ୍ରତିଷ୍ଠା ପାଇଁ କାମ କରିବାକୁ ଭାରତୀୟ ରତ୍ନ ଓ ଆଭୂଷଣ ଉଦ୍ୟୋଗକୁ ପ୍ରଧାନମନ୍ତ୍ରୀଙ୍କ ଆହ୍ୱାନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଭାରତୀୟ ରତ୍ନ ଓ ଆଭୂଷଣ ଉଦ୍ୟୋଗକୁ ଘରୋଇ ବଜାର ବାହାରକୁ ଯାଇ ବିଶ୍ୱସ୍ତରରେ ଉପସ୍ଥିତି ଜାହିର କରିବାକୁ ଆହ୍ୱାନ ଦେଇଛନ୍ତି । ସର୍ବଭାରତୀୟ ରତ୍ନ ଓ ଆଭୂଷଣ ବାଣିଜ୍ୟ ମହାସଂଘ ଦ୍ୱାରା ଆୟୋଜିତ ସମ୍ବର୍ଦ୍ଧନା ସମାରୋହକୁ ସମ୍ବୋଧିତ କରି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି ଯେ ନୂଆ ଉଦ୍ଭାବନ ଓ ଦକ୍ଷତା ବିକାଶ ଦ୍ୱାରା ଏହି ଲକ୍ଷ୍ୟକୁ ହାସଲ କରାଯାଇପାରିବ । ଏବେ ହାତତିଆରି ଆଭୂଷଣର ଆନ୍ତର୍ଜାତିକ ଚାହିଦା ବଢ଼ିବାରେ ଲାଗିଛି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଉତ୍ପାଦ ଶୁଳ୍କ ସହ ଜଡ଼ିତ ନିକଟ ଅତୀତର ପ୍ରସଙ୍ଗକୁ ମନେ ପକାଇ କହିଥିଲେ ଯେ ଏସବୁ ପ୍ରସଙ୍ଗ ସରକାରଙ୍କ କାର୍ଯ୍ୟଶୈଳୀକୁ ଭଲଭାବେ ଜାଣିବା ପାଇଁ ରତ୍ନ ଓ ଆଭୂଷଣ ଉଦ୍ୟୋଗକୁ ସୁଯୋଗ ପ୍ରଦାନ କରିଛି । ଆଉ ସରକାରଙ୍କୁ ମଧ୍ୟ ଏହି କ୍ଷେତ୍ରରେ ରହିଥିବା ବିଭିନ୍ନ ସମସ୍ୟାକୁ ଭଲ ଭାବେ ଜାଣିବାର ସୁଯୋଗ ମିଳିଛି । ସେ କହିଛନ୍ତି ଯେ ଉଭୟ ପରସ୍ପରକୁ ଜିତିପାରିଛନ୍ତି । ପ୍ରଧାନମନ୍ତ୍ରୀ ଆୟ ଲୁଚାଇଥିବା ସମସ୍ତ ବ୍ୟକ୍ତିଙ୍କୁ ସେପ୍ଟେମ୍ବର 30 ତାରିଖର ସମୟସୀମା ଭିତରେ ନିଜର ଆୟ ଘୋଷଣା କରିବାକୁ ଆହ୍ୱାନ ଦେଇଛନ୍ତି ।
ହିମାଚଳ ପ୍ରଦେଶ ବସ ଦୁର୍ଘଟଣାର ମୃତାହତଙ୍କ ପାଇଁ ପ୍ରଧାନମନ୍ତ୍ରୀଙ୍କ ଅନୁକମ୍ପା ରାଶି ଘୋଷଣା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ହିମାଚଳ ପ୍ରଦେଶର ସିମଳା ନିକଟରେ ଘଟିଥିବା ବସ ଦୁର୍ଘଟଣାର ମୃତାହତଙ୍କ ପାଇଁ ପ୍ରଧାନମନ୍ତ୍ରୀ ଜାତୀୟ ରିଲିଫ ପାଣ୍ଠିରୁ ସହାୟତା ଘୋଷଣା କରିଛନ୍ତି । ମୃତକଙ୍କ ନିକଟତମ ବ୍ୟକ୍ତିଙ୍କୁ 2 ଲକ୍ଷ ଟଙ୍କା ଏବଂ ଗୁରୁତର ଭାବେ ଆହତ ବ୍ୟକ୍ତିଙ୍କ ପାଇଁ 50 ହଜାର ଟଙ୍କାର ଅନୁକମ୍ପା ରାଶି ପ୍ରଦାନ କରାଯିବ ବୋଲି ପ୍ରଧାନମନ୍ତ୍ରୀ କହିଛନ୍ତି ।
ରାଜ୍ୟସଭାରେ 124ତମ ସମ୍ବିଧାନ ସଂଶୋଧନ ବିଲ, 2019 ଗୃହୀତ ହେବା ନେଇ ଖୁସି ବ୍ୟକ୍ତ କଲେ ପ୍ରଧାନମନ୍ତ୍ରୀ

ରାଜ୍ୟସଭାରେ 124ତମ ସମ୍ବିଧାନ ସଂଶୋଧନ ବିଲ, 2019 ଗୃହୀତ ହେବା ନେଇ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଖୁସି ବ୍ୟକ୍ତ କରିଛନ୍ତି । “ରାଜ୍ୟସଭା 124ତମ ସମ୍ବିଧାନ ସଂଶୋଧନ ବିଲ, 2019 ଗୃହୀତ କରିଛି । ଏହି ବିଲକୁ ବ୍ୟାପକ ସମର୍ଥନ ମିଳିଥିବା ଦେଖି ମୁଁ ଆନନ୍ଦିତ । ଗୃହରେ ଅନେକ ସଭ୍ୟ ସେମାନଙ୍କର ଅନ୍ତର୍ଦୃଷ୍ଟି ଓ ମତାମତ ପ୍ରଦାନ କରି ସଫଳ ଆଲୋଚନାରେ ଅଂଶଗ୍ରହଣ କରିଛନ୍ତି । ସଂସଦର ଉଭୟ ଗୃହରେ, 2019 ଗୃହୀତ ହେବା ସାମାଜିତ ନ୍ୟାୟ ପାଇଁ ଏକ ବିରାଟ ସଫଳତା । ଯୁବ ଶକ୍ତି ସେମାନଙ୍କର ସାମର୍ଥ୍ୟ ପ୍ରଦର୍ଶନ କରି ଭାରତର ବିକାଶ ଓ ରୂପାନ୍ତରଣର ଅଂଶୀଦାର ହେବା ପାଇଁ ଏହା ମାର୍ଗ ଉନ୍ମୁକ୍ତ କରିବ । ସମ୍ବିଧାନରେ (124ତମ ସମ୍ବିଧାନ ସଂଶୋଧନ) ବିଲ, 2019କୁ ଗୃହୀତ କରି ଆମେ ସମ୍ବିଧାନର ନିର୍ମାତା ଏବଂ ମହାନ ସ୍ଵାଧୀନତା ସଂଗ୍ରାମୀମାନଙ୍କୁ ଶ୍ରଦ୍ଧାଞ୍ଜଳି ଜ୍ଞାପନ କରୁଛୁ, ଯେଉଁମାନେ କି ଏକ ସମୃଦ୍ଧ ଏବଂ ସମାବେଶୀ ଭାରତର ସ୍ଵପ୍ନ ଦେଖିଥିଲେ,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ବିଶ୍ୱ ହସ୍ତୀ ଦିବସ ଅବସରରେ ହାତୀ ସଂରକ୍ଷଣକାରୀଙ୍କୁ ପ୍ରଧାନମନ୍ତ୍ରୀଙ୍କ ପ୍ରଶଂସା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଶ୍ୱ ହସ୍ତୀ ଦିବସ ଅବସରରେ ହାତୀ ସଂରକ୍ଷଣକାରୀମାନଙ୍କ ଉଦ୍ୟମକୁ ପ୍ରଶଂସା କରିଛନ୍ତି । ଗତ ୮ ବର୍ଷ ମଧ୍ୟରେ ହସ୍ତୀ ଅଭୟାରଣ୍ୟ ସଂଖ୍ୟା ବୃଦ୍ଧି ହୋଇଥିବାରୁ ପ୍ରଧାନମନ୍ତ୍ରୀ ସନ୍ତୋଷ ମଧ୍ୟ ବ୍ୟକ୍ତ କରିଛନ୍ତି । ଏକ ଟ୍ୱିଟ ଶୃଙ୍ଖଳାରେ ପ୍ରଧାନମନ୍ତ୍ରୀ କହିଛନ୍ତି; “#WorldElephantDay ଅବସରରେ ହାତୀ ସଂରକ୍ଷଣ ପାଇଁ ଆମ ପ୍ରତିବଦ୍ଧତାକୁ ଦୋହରାଉଛି । ଆପଣମାନେ ଜାଣି ଖୁସି ହେବେ ଯେ ସମୁଦାୟ ଏସୀୟ ହାତୀଙ୍କ ମଧ୍ୟରୁ ପ୍ରାୟ ୬୦ ପ୍ରତିଶତ ଭାରତରେ ବସବାସ କରନ୍ତି । ଗତ ୮ ବର୍ଷ ମଧ୍ୟରେ ହସ୍ତୀ ଅଭୟାରଣ୍ୟ ସଂଖ୍ୟା ବୃଦ୍ଧି ହୋଇଛି । ହାତୀ ସଂରକ୍ଷଣ ସହ ଜଡିତ ସମସ୍ତଙ୍କ ଉଦ୍ୟମ ବେଶ ପ୍ରଶଂସନୀୟ ।” “ହାତୀ ସଂରକ୍ଷଣ ସଫଳତାକୁ ଭାରତରେ ମାନବ-ପଶୁ ଲଢେଇ ହ୍ରାସ କରିବା ପାଇଁ ଜାରି ରହିଥିବା ଉଦ୍ୟମ ଓ ପରିବେଶ ସଚେତନତା ବୃଦ୍ଧିରେ ସ୍ଥାନୀୟ ଅଧିବାସୀଙ୍କୁ ସାମିଲ କରିବା ତଥା ସେମାନଙ୍କ ପାରମ୍ପରିକ ଜ୍ଞାନକୁ ଉପଯୋଗ କରିବା ସନ୍ଦର୍ଭରେ ଦେଖାଯିବା ଉଚିତ ।”
ବିଶ୍ୱ ସିଂହ ଦିବସ ଉପଲକ୍ଷେ ସିଂହ ସଂରକ୍ଷଣ ନିମନ୍ତେ ଉତ୍ସାହୀ ଥିବା ସମସ୍ତ ଲୋକଙ୍କୁ ଶୁଭେଚ୍ଛା ଜଣାଇଲେ ପ୍ରଧାନମନ୍ତ୍ରୀ

ବିଶ୍ୱ ସିଂହ ଦିବସ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସିଂହ ସଂରକ୍ଷଣ ପାଇଁ ଉତ୍ସାହୀ ଥିବା ସମସ୍ତ ଲୋକଙ୍କୁ ଶୁଭେଚ୍ଛା ଜଣାଇଛନ୍ତି । ଏ ନେଇ ଏକାଧିକ ଟ୍ୱିଟ୍ କରି ପ୍ରଧାନମନ୍ତ୍ରୀ କହିଛନ୍ତି; ‘‘ସିଂହ ହେଉଛି ରାଜକୀୟ ଏବଂ ସାହସୀ । ଏସୀୟ ସିଂହର ଘର ହୋଇଥିବା ଦୃଷ୍ଟିରୁ ଭାରତ ବର୍ଗ ଅନୁଭବ କରୁଛି । ବିଶ୍ୱ ସିଂହ ଦିବସ ଅବସରରେ, ମୁଁ ସେହି ଲୋକମାନଙ୍କୁ ବଧାଇ ଜଣାଉଛି ଯେଉଁମାନେ ସିଂହ ସଂରକ୍ଷଣକୁ ନେଇ ଅଧିକ ଉତ୍ସାହୀ ଅଛନ୍ତି । ଏହା ଜାଣି ଆପଣମାନେ ଖୁସି ହେବେ ଯେ ଗତ କିଛି ବର୍ଷ ମଧ୍ୟରେ ଭାରତର ସିଂହ ସଂଖ୍ୟା ଲଗାତର ଭାବେ ବୃଦ୍ଧି ପାଇବାରେ ଲାଗିଛି । ମୁଁ ଗୁଜରାଟର ମୁଖ୍ୟମନ୍ତ୍ରୀ ଥିଲାବେଳେ ଗିରରେ ରହୁଥିବା ସିଂହଙ୍କ ପ୍ରାକୃତିକ ବାସସ୍ଥଳୀ ଓ ସେମାନଙ୍କ ସୁରକ୍ଷାକୁ ସୁନିଶ୍ଚିତ ପାଇଁ କାମ କରିବାକୁ ସୁଯୋଗ ମିଳିଥିଲା । ଏଥିପାଇଁ ଅନେକ ସଂଖ୍ୟକ ପଦକ୍ଷେପ ନିଆଯାଇଥିଲା, ଯେଉଁଥିରେ ସ୍ଥାନୀୟ ସମ୍ପ୍ରଦାୟମାନେ ସାମିଲ ହୋଇଥିଲେ ଏବଂ ବାସସ୍ଥଳୀକୁ ସୁରକ୍ଷିତ ଓ ନିରାପଦ ରଖିବାକୁ ବିଶ୍ୱଶ୍ରେଣୀର ଉପାୟମାନ ଅବଲମ୍ବନ କରାଯାଇଥିଲା । ଏହାଦ୍ୱାରା ପର୍ଯ୍ୟଟନ ସମୃଦ୍ଧ ହୋଇପାରିଥିଲା ।
ମହାପରିନିର୍ବାଣ ଦିବସ ଅବସରରେ ଭାରତ ରତ୍ନ ବାବାସାହେବ ଡଃ ଭୀମରାଓ ଆମ୍ବେଦକରଙ୍କୁ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ମହାପରିନିର୍ବାଣ ଦିବସ ଅବସରରେ ଭାରତ ରତ୍ନ ବାବାସାହେବ ଡଃ ଭୀମରାଓ ଆମ୍ବେଦକରଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ସଂସଦରେ ବାବାସାହେବଙ୍କୁ ପ୍ରଧାନମନ୍ତ୍ରୀ ପୁଷ୍ପାଞ୍ଜଳି ମଧ୍ୟ ଅର୍ପଣ କରିଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ଭାରତ ରତ୍ନ ବାବାସାହେବ ଡଃ ଭୀମରାଓ ଆମ୍ବେଦକରଙ୍କୁ ମହାପରିନିର୍ବାଣ ଦିବସରେ ସାଦର ଶ୍ରଦ୍ଧାଞ୍ଜଳି । ମହାପରିନିର୍ବାଣ ଦିବସ ଅବସରରେ ଡଃ ଆମ୍ବେଦକର ଜୀଙ୍କୁ ଶ୍ରଦ୍ଧାଞ୍ଜଳି ।”
ପ୍ରଧାନମନ୍ତ୍ରୀଙ୍କୁ ଭେଟିଲେ ରୁଷ ଉପପ୍ରଧାନମନ୍ତ୍ରୀ ଦିମିତ୍ରୀ ରୋଗୋଜିନ

ରୁଷର ଉପପ୍ରଧାନମନ୍ତ୍ରୀ ଦିମିତ୍ରୀ ରୋଗୋଜିନ ଆଜି ଅପରାହ୍ଣରେ ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କୁ ଭେଟିଛନ୍ତି । ଚଳିତ ବର୍ଷ ତାଙ୍କର ତୃତୀୟ ଗସ୍ତ ଅବସରରେ ରୁଷ ଉପପ୍ରଧାନମନ୍ତ୍ରୀଙ୍କୁ ଭାରତରେ ସ୍ୱାଗତ ଜଣାଇଥିଲେ ପ୍ରଧାନମନ୍ତ୍ରୀ । ଉଚ୍ଚସ୍ତରୀୟ ମତ ବିନିମୟ ବୃଦ୍ଧିକୁ ନେଇ ସେ ସନ୍ତୋଷ ବ୍ୟକ୍ତ କରିବା ସହିତ ଗତ ଜୁନରେ ବାର୍ଷିକ ଦ୍ୱିପାକ୍ଷିକ ସମ୍ମିଳନୀ ପାଇଁ ତାଙ୍କର ଗସ୍ତକୁ ମନେ ପକାଇଥିଲେ । ପ୍ରଧାନମନ୍ତ୍ରୀ ଏବଂ ଉପପ୍ରଧାନମନ୍ତ୍ରୀ ରୋଗୋଜିନ ଉଭୟ ଦେଶ ମଧ୍ୟରେ ଦ୍ୱିପାକ୍ଷିକ ସମ୍ପର୍କରେ ଆସିଥିବା ସ୍ଥିର ବିସ୍ତାର ଏବଂ ବିବିଧତା ସମ୍ପର୍କରେ ଆଲୋଚନା କରିଥିଲେ । ବିଶେଷ କରି ଶକ୍ତି କ୍ଷେତ୍ରରେ ସହଯୋଗୀତା ଏବଂ ଉଚ୍ଚ ପ୍ରଯୁକ୍ତି ସହଯୋଗ ଉପରେ ସମାନ ସହଯୋଗ ନେଇ ଆଲୋଚନା ହୋଇଥିଲା । ଉପପ୍ରଧାନମନ୍ତ୍ରୀ ଦିମିତ୍ରୀ ରୋଗୋଜିନ ସାକ୍ଷାତ କାଳରେ ପ୍ରଧାନମନ୍ତ୍ରୀ ଶ୍ରୀ ମୋଦୀଙ୍କୁ ରୁଷ ରାଷ୍ଟ୍ରପତି ପୁତିନଙ୍କ ତରଫରୁ ଶୁଭକାମନା ଜଣାଇଥିଲେ, ଯାହାକୁ ପ୍ରଧାନମନ୍ତ୍ରୀ ସହୃଦୟତାର ସହ ଗ୍ରହଣ କରିଥିଲେ ।
ଭାରତରୁ ବାଦ୍ୟ ଯନ୍ତ୍ରଗୁଡିକର ରପ୍ତାନୀ ବୃଦ୍ଧିକୁ ପ୍ରଧାନମନ୍ତ୍ରୀଙ୍କ ପ୍ରଶଂସା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭାରତରୁ ବାଦ୍ୟ ଯନ୍ତ୍ରଗୁଡିକର ରପ୍ତାନୀ ବୃଦ୍ଧି ହେଉଥିବାରୁ ସନ୍ତୋଷ ବ୍ୟକ୍ତ କରିଛନ୍ତି । ଏପ୍ରିଲ- ସେପ୍ଟେମ୍ବର ୨୦୧୩ ତୁଳନାରେ ଏପ୍ରିଲ-ସେପ୍ଟେମ୍ବର ୨୦୨୨ରେ ଭାରତରୁ ବାଦ୍ୟ ଯନ୍ତ୍ରଗୁଡିକର ରପ୍ତାନୀ ୩.୫ ଗୁଣରୁ ଅଧିକ ବୃଦ୍ଧି ହୋଇଛି । ବାଣିଜ୍ୟ ଓ ଶିଳ୍ପ ମନ୍ତ୍ରୀ ଶ୍ରୀ ପୀୟୁଷ ଗୋୟଲଙ୍କ ଟ୍ୱିଟକୁ ଶେୟାର କରି ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଏହା ଉତ୍ସାହଜନକ । ବିଶ୍ୱ ସ୍ତରରେ ଭାରତୀୟ ସଂଗୀତର ଲୋକପ୍ରିୟତା ବଢୁଥିବାରୁ ଏ କ୍ଷେତ୍ରରେ ଅଗ୍ରସର ହେବାର ସୁଯୋଗ ରହିଛି ।”
ନବୀକରଣଯୋଗ୍ୟ ଶକ୍ତି କ୍ଷେତ୍ରରେ ଭାରତ, ଫ୍ରାନ୍ସ ବୁଝାମଣାକୁ କେନ୍ଦ୍ର କ୍ୟାବିନେଟର ମଞ୍ଜୁରି

ନବୀକରଣ ଯୋଗ୍ୟ ଶକ୍ତି କ୍ଷେତ୍ରରେ ସହଯୋଗ ଲାଗି ଭାରତ ଏବଂ ଫ୍ରାନ୍ସ ମଧ୍ୟରେ ସ୍ୱାକ୍ଷରିତ ବୁଝାମଣା (ଏମଓୟୁ)କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ପିଛିଲା ଭାବେ ମଞ୍ଜୁରି ଦେଇଛନ୍ତି । ଏହି ବୁଝାମଣା 10 ମାର୍ଚ୍ଚ, 2018ରେ ସ୍ୱାକ୍ଷରିତ ହୋଇଥିଲା । ଜାତୀୟ ସୌର ଶକ୍ତି ସଂସ୍ଥାନ (ଏନଆଇଏସଇ), ଭାରତ ଏବଂ ଆଇ ଏନର୍ଜି ଆଟମିକ ଆଟ ଅକ୍ସ ଏନର୍ଜି ଅଲଟରନେଟିଭ୍ସ (ସିଇଏ) ଫ୍ରାନ୍ସ ମଧ୍ୟରେ ଚୟନ କରାଯାଇଥିବା କ୍ଷେତ୍ରରେ ଗବେଷଣା/ପ୍ରଦର୍ଶନ/ପାଇଲଟ ପ୍ରକଳ୍ପର ଚିହ୍ନଟ କରିବା ଏହି ଏମଓୟୁର ଉଦ୍ଦେଶ୍ୟ । ପାରସ୍ପରିକ ଚୁକ୍ତି ଆଧାରରେ ଉଭୟ ପକ୍ଷ ଆଇ.ଏସ.ଏ ସଦସ୍ୟ ରାଷ୍ଟ୍ରରେ ପାଇଲଟ ପ୍ରକଳ୍ପର କାର୍ଯ୍ୟକାରୀତା ଏବଂ ପରିଚାଳନା ଦିଗରେ କାମ କରିବେ । ଏହି ସହଯୋଗ ମିଳିତ ଗବେଷଣା ପ୍ରକଳ୍ପ, ମିଳିତ ଗବେଷଣା ଏବଂ ବିକାଶ, ମିଳିତ କର୍ମଶାଳା, ଗବେଷଣା ଏବଂ ପ୍ରଯୁକ୍ତିର ଆଦାନପ୍ରଦାନ ବିଭିନ୍ନ ସମ୍ବଳର ବିଧି-ଉପାୟ ମାଧ୍ୟମରେ କରାଯିବ, ଯେଉଁଥିରେ ଉଭୟ ଦେଶର ବିଶେଷଜ୍ଞମାନଙ୍କ ବିନିମୟ ମଧ୍ୟ ସାମିଲ ରହିଛି । ବିଶେଷଜ୍ଞମାନଙ୍କ ମତବିନିମୟ ଏବଂ ସୂଚନାର ନେଟୱାର୍କିଂ ପ୍ରତିଷ୍ଠା କରିବା ମଧ୍ୟ ଏହି ଏମଓୟୁର ଉଦ୍ଦେଶ୍ୟ । ଏମଓୟୁ ଦ୍ୱାରା ଉଭୟ ଦେଶ ମଧ୍ୟରେ ଦ୍ୱିପାକ୍ଷିକ ସହଯୋଗୁ ସୁଦୃଢ଼ କରିବାରେ ସହାୟତା ମିଳିପାରିବ ।
ର୍ନିବାଚନରେ ବିଜୟ ପାଇଁ ପ୍ରଧାନମନ୍ତ୍ରୀ କାନାଡାର ପ୍ରଧାନମନ୍ତ୍ରୀ ଜଷ୍ଟିନ ଟ୍ରୁଡେୟୁଙ୍କୁ ଅଭିନନ୍ଦନ ଜଣାଇଛନ୍ତି

ର୍ନିବାଚନରେ ବିଜୟ ପାଇଁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କାନାଡାର ପ୍ରଧାନମନ୍ତ୍ରୀ ଜଷ୍ଟିନ ଟ୍ରୁଡେୟୁଙ୍କୁ ଅଭିନନ୍ଦନ ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; ପ୍ରଧାନମନ୍ତ୍ରୀ ଜଷ୍ଟିନ ଟ୍ରୁଡେୟୁ ର୍ନିବାଚନରେ ତୁମର ବିଜୟ ପାଇଁ ଅଭିନନ୍ଦନ! ମୁଁ ଭାରତ–କାନାଡା ସମ୍ପର୍କକୁ ଆହୁରି ମଝବୁତ କରିବା ସହିତ ବିଶ୍ୱ ତଥା ବହୁପକ୍ଷୀୟ ପ୍ରସଙ୍ଗରେ ଆମର ସହଯୋଗ ଜାରି ରଖିବାକୁ ଅପେକ୍ଷା କରିଛି ।
ରାଜ୍ୟ ସ୍ଥାପନା ଦିବସରେ ତେଲଙ୍ଗାନାବାସୀଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ, ଆନ୍ଧ୍ରପ୍ରଦେଶ ଜନସାଧାରଣଙ୍କୁ ଶୁଭେଚ୍ଛା

ରାଜ୍ୟ ସ୍ଥାପନା ଦିବସ ଅବସରରେ ତେଲଙ୍ଗାନାର ଅଧିବାସୀମାନଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଭିନନ୍ଦନ ଜଣାଇଛନ୍ତି । ଆନ୍ଧ୍ରପ୍ରଦେଶ ଜନସାଧାରଣଙ୍କୁ ମଧ୍ୟ ପ୍ରଧାନମନ୍ତ୍ରୀ ଶୁଭେଚ୍ଛା ଜଣାଇଛନ୍ତି । “ରାଜ୍ୟ ସ୍ଥାପନା ଦିବସ ଅବସରରେ ତେଲଙ୍ଗାନା ଅଧିବାସୀଙ୍କୁ ମୋର ଶୁଭେଚ୍ଛା । ଆଗାମୀ ବର୍ଷରେ ରାଜ୍ୟର ଜନସାଧାରଣଙ୍କ ସ୍ୱପ୍ନ ଏବଂ ଅଭିଳାଷା ପୂରଣ ହେଉ । ଆନ୍ଧ୍ରପ୍ରଦେଶର ଭାଇ ଓ ଭଉଣୀମାନଙ୍କୁ ମଧ୍ୟ ମୋର ଶୁଭେଚ୍ଛା । ରାଜ୍ୟର ଅଧିବାସୀମାନଙ୍କର ଉତ୍ତମ ସ୍ୱାସ୍ଥ୍ୟ ଏବଂ ସମୃଦ୍ଧି ପାଇଁ ମୁଁ ପ୍ରାର୍ଥନା କରୁଛି,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ବାସବ ସମିତିର ସ୍ୱର୍ଣ୍ଣ ଜୟନ୍ତୀ ସମାରୋହ ଏବଂ ବାସବ ଜୟନ୍ତୀ ୨୦୧୭ ଉଦ୍ଘାଟନ ଅବସରରେ ପ୍ରଧାନମନ୍ତ୍ରୀଙ୍କ ଉଦ୍ବୋଧନ

ଆଜି ନୂଆଦିଲ୍ଲୀର ବିଜ୍ଞାନ ଭବନ ଠାରେ ବାସବ ଜୟନ୍ତୀ ୨୦୧୭ ଏବଂ ବାସବ ସମିତିର ସ୍ୱର୍ଣ୍ଣ ଜୟନ୍ତୀ ସମାରୋହକୁ ପ୍ରଧାନମନ୍ତ୍ରୀ ଉଦ୍ଘାଟନ କରିବା ସହ ବାସବାନ୍ନାଙ୍କ ପବିତ୍ର ବଚନର ୨୩ଟି ଭାଷାରେ ଅନୁବାଦକୁ ସର୍ବସାଧାରଣଙ୍କ ଉଦ୍ଦେଶ୍ୟରେ ଉନ୍ମୋଚନ କରିଥିଲେ । ଏହି ଅବସରରେ ଉଦ୍ବୋଧନ ଦେଇ ପ୍ରଧାନମନ୍ତ୍ରୀ କହିଥିଲେ ଯେ ଭାରତର ଇତିହାସରେ କେବଳ ପରାଜୟ, ଦାରିଦ୍ର୍ୟ ଏବଂ ଉପନିବେଶବାଦ ନାହିଁ । ଭାରତ ଉତ୍ତମ ପ୍ରଶାସନ, ଅହିଂସା ଏବଂ ସତ୍ୟାଗ୍ରହର ବାର୍ତ୍ତା ଦେଇଛି । ଭଗବାନ ବାସଭେଶ୍ୱରଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରି ସେ କହିଥିଲେ ଯେ ବହୁ ଶତାବ୍ଦୀ ପୂର୍ବରୁ ବାସଭେଶ୍ୱର ଗଣତାନ୍ତ୍ରିକ ବ୍ୟବସ୍ଥା ପ୍ରତିଷ୍ଠା ଲାଗି ଚିନ୍ତା କରିଥିଲେ । ସେ କହିଥିଲେ, ଆମ ମାତୃଭୂମିରେ ଅନେକ ମହାନ ବ୍ୟକ୍ତିବିଶେଷ ଜନ୍ମ ନେଇଛନ୍ତି, ଯେଉଁମାନେ ସମାଜକୁ ବଦଳାଇପାରିଛନ୍ତି । ଯେତେବେଳେ ଆବଶ୍ୟକତା ପଡ଼ିଛି ଆମ ସମାଜରେ ସଂସ୍କାର ଆସିଛି । “ଟ୍ରିପଲ୍ ତଲାକ୍”ଯୋଗୁ ମୁସଲମାନ୍ ମହିଳାମାନେ ଭୋଗୁଥିବା ଯାତନାର ପରିସମାପ୍ତି ଘଟାଇବା ଲାଗି ମୁସଲିମ୍ ସମାଜ ଭିତରୁ ବି ସଂସ୍କାର ମୁଣ୍ଡ ଟେକିବ ବୋଲି ସେ ବିଶ୍ୱାସ ପ୍ରକଟ କରିଥିଲେ । ରାଜନୈତିକ ଦୃଷ୍ଟିକୋଣରୁ ଏହି ପ୍ରସଙ୍ଗକୁ ନଦେଖିବା ଲାଗି ସେ ମୁସଲିମ୍ ସମାଜକୁ ଆହ୍ୱାନ ଜଣାଇଥିଲେ । ଭଗବାନ ବାସଭେଶ୍ୱରଙ୍କ ବଚନ ଉତ୍ତମ ପ୍ରଶାସନର ଆଧାର ଥିଲା ବୋଲି ବର୍ଣ୍ଣନା କରି ପ୍ରଧାନମନ୍ତ୍ରୀ କହିଥିଲେ ଯେ ବାସଗୃହ, ବିଦ୍ୟୁତସେବା ଏବଂ ରାସ୍ତା ଭଳି ବିକାଶର ଫଳ ପ୍ରତ୍ୟେକ ଲୋକ ନିକଟରେ ପହଂଚିବା ଆବଶ୍ୟକ । ଏଥିରେ ହିଁ “ସବକା ସାଥ, ସବକା ବିକାଶ”ର ମୂଳମନ୍ତ୍ର ରହିଛି । ନଭେମ୍ବର ୨୦୧୫ରେ ଲଣ୍ଡନ ଠାରେ ଭଗବାନ ବାସଭେଶ୍ୱରଙ୍କ ଆବକ୍ଷ ପ୍ରତିମୂର୍ତି ଅନାବରଣ ସମାରୋହକୁ ପ୍ରଧାନମନ୍ତ୍ରୀ ମନେ ପକାଇଥିଲେ । ଏହି କାର୍ଯ୍ୟକ୍ରମ ପରେ ପ୍ରଧାନମନ୍ତ୍ରୀ ଉପସ୍ଥିତ ଦର୍ଶକଙ୍କ ମଧ୍ୟରେ ଥିବା ମହାନ କନ୍ନଡ ବିଦ୍ୱାନ ସ୍ୱର୍ଗତଃ ଶ୍ରୀ ଏମ୍ଏମ୍ କାଲବୁର୍ଗୀଙ୍କ ପରିବାର ସଦସ୍ୟମାନଙ୍କୁ ଭେଟିଥିଲେ ।
ଅହମ୍ମଦାବାଦରେ ନବରାତ୍ରୀ ଉତ୍ସବ ସମାରୋହରେ ସାମିଲ୍ ହୋଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ରାତିରେ ଅହମ୍ମଦାବାଦର ଜିଏମଡିସି ମୈଦାନରେ ଆୟୋଜିତ ନବରାତ୍ରୀ ଉତ୍ସବ ସମାରୋହରେ ସାମିଲ୍ ହୋଇଛନ୍ତି। ପ୍ରଧାନମନ୍ତ୍ରୀ ଗୁଜରାଟର ରାଜ୍ୟପାଳ ଶ୍ରୀ ଆଚାର୍ଯ୍ୟ ଦେବବ୍ରତ ଏବଂ ଗୁଜରାଟର ମୁଖ୍ୟମନ୍ତ୍ରୀ ଶ୍ରୀ ଭୁପେନ୍ଦ୍ର ପଟେଲଙ୍କ ସହିତ କାର୍ଯ୍ୟକ୍ରମ ସ୍ଥଳରେ ପହଞ୍ଚିଥିଲେ। ପ୍ରଧାନମନ୍ତ୍ରୀ କାର୍ଯ୍ୟକ୍ରମ ସ୍ଥଳରେ ରାଜ୍ୟପାଳ, ମୁଖ୍ୟମନ୍ତ୍ରୀ ଏବଂ ଲକ୍ଷ ଲକ୍ଷ ଭକ୍ତମାନଙ୍କ ସହିତ ମା ଅମ୍ବାଙ୍କ ମହାଆରତୀ କରିଛନ୍ତି। ଭାରତୀୟ ସଂସ୍କୃତିର ପ୍ରତୀକ ଏବଂ ଗୁଜରାଟର ସ୍ଥାନୀୟ ବୈଶିଷ୍ଟ୍ୟକୁ ସମାହିତ କରୁଥିବା ନବରାତ୍ରୀ ଉତ୍ସବରେ ପ୍ରଧାନମନ୍ତ୍ରୀଙ୍କ ଅଂଶଗ୍ରହଣ ଏହି ଶୁଭ ଅବସରରେ ଭକ୍ତମାନଙ୍କ ମନରେ ଆନନ୍ଦ ଓ ଉଲ୍ଲାସ ଭରି ଦେଇଥିଲା। ମୁଖ୍ୟମନ୍ତ୍ରୀ ପ୍ରଧାନମନ୍ତ୍ରୀଙ୍କୁ ଏକ ଶୁଭ ସ୍ମୃତି ଚିହ୍ନ ଭାବରେ ମା ଅମ୍ବାଙ୍କର ଯନ୍ତ୍ର ଉପହାର ପ୍ରଦାନ କରିଛନ୍ତି। ପ୍ରଧାନମନ୍ତ୍ରୀ ସାସ୍କୃତିକ କାର୍ଯ୍ୟକ୍ରମ ଏବଂ ଗରବାକୁ ମଧ୍ୟ ଅବଲୋକନ କରିଛନ୍ତି। ଗୁଜରାଟରେ ନିଜର ଦୁଇ ଦିନିଆ ଯାତ୍ରା ଅବସରରେ ପ୍ରଧାନମନ୍ତ୍ରୀ ଆଜି ସୁରଟ୍ ଏବଂ ଭାବନଗରରେ ଅନେକ କାର୍ଯ୍ୟକ୍ରମରେ ଭାଗ ନେଇଛନ୍ତି ଏବଂ ବିଭିନ୍ନ ପ୍ରକଳ୍ପର ଉଦ୍‌ଘାଟନ/ ଲୋକାର୍ପଣ/ ଶିଳାନ୍ୟାସ କରିଛନ୍ତି। ସେ ଆଜି ଅହମ୍ମଦାବାଦରେ ନ୍ୟାସନାଲ୍ ଗେମ୍‌ସ 2022 ର ଶୁଭାରମ୍ଭ ଘୋଷଣା କରିଛନ୍ତି। ଆସନ୍ତାକାଲି ପ୍ରଧାନମନ୍ତ୍ରୀ ମା ଅମ୍ବାଙ୍କର ଅନ୍ୟ ଏକ ସ୍ଥାନ ଏବଂ 51 ଶକ୍ତିପୀଠ ମଧ୍ୟରୁ ଗୋଟିଏକୁ ଯିବେ। ପ୍ରଧାନମନ୍ତ୍ରୀ ଅମ୍ବାଜିର 7200 କୋଟି ଟଙ୍କାର ନିବେଶରେ ବିଭିନ୍ନ ବିକାଶ ମୂଳକ ପ୍ରକଳ୍ପର ଶିଳାନ୍ୟାସ ତଥା ଦେଶକୁ ସମର୍ପିତ କରିବେ। ପ୍ରଧାନମନ୍ତ୍ରୀ ଆବାସ ଯୋଜନା ଅନ୍ତର୍ଗତ ପ୍ରସ୍ତୁତ କରାଯାଇଥିବା 45,000 ରୁ ଅଧିକ ଘରର ଲୋକାର୍ପଣ ଏବଂ ଶିଳାନ୍ୟାସ ପ୍ରଧାନମନ୍ତ୍ରୀ କରିବେ। ପ୍ରଧାନମନ୍ତ୍ରୀ ତିରଙ୍ଗା ହିଲ୍‌- ଅମ୍ବାଜି ଆବୁ ରୋଡ୍‌ ନୂଆ ବ୍ରଡଗେଜ୍ ଲାଇନ୍ ଏବଂ ଅମ୍ବାଜି ମନ୍ଦିରରେ ପ୍ରସାଦ ଯୋଜନା ଅନ୍ତର୍ଗତ ବିଭିନ୍ନ ତୀର୍ଥ ସ୍ଥାନର ବିକାଶର ଭିତ୍ତିପ୍ରସ୍ତର ସ୍ଥାପନ କରିବେ। ଏହି ନୂତନ ରେଳ ଲାଇନରେ 51 ଶକ୍ତିପୀଠ ମଧ୍ୟରୁ ଗୋଟିଏ ଅମ୍ବାଜିଙ୍କୁ ଯାଉଥିବା ଲକ୍ଷ ଲକ୍ଷ ଭକ୍ତଙ୍କୁ ସୁବିଧା ମିଳିପାରିବ ଏବଂ ଏହା ସେହି ସମସ୍ତ ତୀର୍ଥ ସ୍ଥାନରେ ଭକ୍ତମାନଙ୍କୁ ପୂଜା ସହିତ ସମ୍ପର୍କିତ ଅନୁଭବକୁ ସମୃଦ୍ଧ କରିବ। ଶିଳାନ୍ୟାସ କରାଯାଇଥିବା ଅନ୍ୟ ପ୍ରକଳ୍ପରେ ଦିସା ସ୍ଥିତ ଏୟାରଫୋର୍ସ ଷ୍ଟେସନରେ ରନୱେ ଏବଂ ସମ୍ବନ୍ଧିତ ଭିତ୍ତିଭୂମିର ନିର୍ମାଣ ଏବଂ ଅମ୍ବାଜି ବାଇପାସ୍ ରୋଡ଼ର ନିର୍ମାଣ ମଧ୍ୟ ସାମିଲ୍ ରହିଛି। ପ୍ରଧାନମନ୍ତ୍ରୀ ୱେଷ୍ଟର୍ଣ୍ଣ ଫ୍ରେଟ୍ ଡେଡିକେଟେଡ୍‌ କରିଡର ର 62 କିଲୋମିଟର ଲମ୍ବ ନ୍ୟୁ ପାଲନପୁର-ନ୍ୟୁ ମହେଶାନା ସେକ୍‌ସନ ଏବଂ 13 କିଲୋମିଟର ଲମ୍ବ ନ୍ୟୁ ପାଲନପୁର-ନ୍ୟୁ ଚଟୋଦର ସେକ୍‌ସନ (ପାଳନପୁର ବାଇପାସ୍ ଲାଇନ୍) କୁ ମଧ୍ୟ ଦେଶକୁ ସମର୍ପିତ କରିବେ। ଡେଡିକେଟେଡ୍‌ କରିଡରର ଏହି ସେକ୍‌ସନରୁ ପିପାଭାବ୍, ଦୀନଦୟାଲ୍ ପୋର୍ଟ ଅଥୋରିଟି (କାଣ୍ଡଲା), ମୁନ୍ଦ୍ରା ଏବଂ ଗୁଜରାଟର ଅନ୍ୟ ବନ୍ଦର ସହିତ କନେକ୍‌ଟିଭିଟି ଉନ୍ନତ ହେବ। ଏହି ସେକ୍‌ସନକୁ ଖୋଲିବା ଦ୍ବାରା 734 କିଲୋମିଟର ଦୀର୍ଘ ୱେଷ୍ଟର୍ଣ୍ଣ ଡେଡିକେଟେଡ୍‌ ଫ୍ରେଟ୍ କରିଡର ଉପରେ ଗମନାଗମନ ଆରମ୍ଭ ହୋଇପାରିବ। ଏହି ସେକ୍‌ସନ ଖୋଲିବା ଦ୍ବାରା ଗୁଜରାଟର ମହେଶାନା-ପାଲନପୁର, ରାଜସ୍ଥାନର ସ୍ବରୂପଗଞ୍ଜ, କେଶବଗଞ୍ଜ, କିଶନଗଡ଼, ହରିୟାନାର ରେୱାଡ଼ି-ମାନେସର ଏବଂ ନାରନୋଲ୍ ରେ ଥିବା ଉଦ୍ୟୋଗ ଗୁଡ଼ିକୁ ଲାଭ ମିଳିପାରିବ। ପ୍ରଧାନମନ୍ତ୍ରୀ ମିଠା-ଥରାଡ଼-ଦିଶା ସଡ଼କର ପ୍ରଶସ୍ତିକରଣ ସହିତ ବିଭିନ୍ନ ସଡ଼କ ପ୍ରକଳ୍ପଗୁଡ଼ିକର ମଧ୍ୟ ଦେଶକୁ ସମର୍ପିତ କରିବେ।
ଉତ୍ତରପ୍ରଦେଶର ଲକ୍ଷ୍ନୌରେ ବିଭିନ୍ନ ଉନ୍ନୟନ କାର୍ଯ୍ୟକ୍ରମର ଶୁଭାରମ୍ଭ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଲକ୍ଷ୍ନୌଠାରେ ଡଃ ଏ.ପି.ଜେ. ଅବଦୁଲ କଲାମ ବୈଷୟିକ ବିଶ୍ଵବିଦ୍ୟାଳୟର ନୂତନ କୋଠାକୁ ଉଦ୍ଘାଟନ କରିବା ସହ 400 କିଲୋଭୋଲ୍ଟ କ୍ଷମତାର ଲକ୍ଷ୍ନୌ-କାନପୁର D/C ବିଦ୍ୟୁତ ସରବରାହ ଲାଇନକୁ ଦେଶ ପାଇଁ ସମର୍ପିତ କରିଛନ୍ତି । ଏହି ଅବସରରେ ସେ ପ୍ରଧାନମନ୍ତ୍ରୀ ଆବାସ ଯୋଜନାର ହିତାଧିକାରୀମାନଙ୍କୁ ଗୃହ ନିର୍ମାଣ ମଞ୍ଜୁରି ପତ୍ର ପ୍ରଦାନ କରିଥିଲେ । ଏହି ଅବସରରେ ଉଦ୍ବୋଧନ ଦେଇ ପ୍ରଧାନମନ୍ତ୍ରୀ ଆଜିକାର ଯୁବପିଢି କିଭଳି ଆଧୁନିକ କାରିଗରୀ କୌଶଳକୁ ଆପଣେଇଛନ୍ତି ସେ ବିଷୟରେ ବର୍ଣ୍ଣନା କରିଥିଲେ । ସେ କହିଥିଲେ ଯେ, “ଆମର ଯୁବ ବର୍ଗ ସ୍ୱାସ୍ଥ୍ୟ କ୍ଷେତ୍ରର ନୂଆ ନୂଆ ଯନ୍ତ୍ରାଂଶ ଉଦ୍ଭାବନ କ୍ଷେତ୍ରରେ ଷ୍ଟାର୍ଟ ଆପ ଗଢିବା ବିଷୟ ଚିନ୍ତା କରିପାରିବେ” । ରାଜ୍ୟର ସମସ୍ତ ଜିଲ୍ଲାକୁ ବିଦ୍ୟୁତ ଯୋଗାଇ ଦେଇଥିବାରୁ ଉତ୍ତରପ୍ରଦେଶ ସରକାରଙ୍କୁ ପ୍ରଧାନମନ୍ତ୍ରୀ ଶୁଭେଚ୍ଛା ଜଣାଇଥିଲେ । ସେ କହିଥିଲେ ଯେ, “ଏକ ରାଷ୍ଟ୍ରର ବିକାଶ ଯାତ୍ରାରେ ଶକ୍ତି ଓ ଉର୍ଜାର ମହତ୍ଵ ସର୍ବାଧିକ । ଆଜି ଭାରତରେ ଅକ୍ଷୟ ଶକ୍ତିର ଆଦର ବଢିବାରେ ଲାଗିଛି” । ପ୍ରଧାନମନ୍ତ୍ରୀ ଜୁଲାଇ ପହିଲାରୁ ଲାଗୁ ହେବାକୁ ଥିବା ବସ୍ତୁ ଓ ସେବା କର – ଜିଏସଟି ସମ୍ପର୍କରେ ମଧ୍ୟ ଲୋକଙ୍କୁ ବୁଝାଇଥିଲେ । ସେ କହିଥିଲେ ଯେ, ଏହା ଏକ ଗଣତନ୍ତ୍ରର ଶକ୍ତିକୁ ପ୍ରଦର୍ଶନ କରୁଛି । ସେ କହିଥିଲେ ଯେ, “ଜିଏସଟି କାର୍ଯ୍ୟ।ନ୍ୱୟନର ଶ୍ରେୟ 125 କୋଟି ଭାରତୀୟ ଜନତାଙ୍କର” ।
ପାଣିପାଗ ଓ ଜଳବାୟୁ ବିଜ୍ଞାନ କ୍ଷେତ୍ରରେ ସହଯୋଗ ଲାଗି ଭାରତ-ବ୍ରିଟେନ ମଧ୍ୟରେ ବୁଝାମଣାକୁ କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ପାଣିପାଗ ଏବଂ ଜଳବାୟୁ ବିଜ୍ଞାନ କ୍ଷେତ୍ରରେ ସହଯୋଗ ଲାଗି ଭାରତ ଏବଂ ବ୍ରିଟେନ ମଧ୍ୟରେ ସ୍ୱାକ୍ଷରିତ ବୁଝାମଣା (ଏମଓୟୁ)କୁ ମଞ୍ଜୁରି ଦେଇଛି । ଏହି ଏମଓୟୁ 28 ଜାନୁଆରୀ 2019ରେ ସ୍ୱାକ୍ଷରିତ ହୋଇଥିଲା, ଯାହା ଅଧୀନରେ, ପାଣିପାଗ ଏବଂ ଜଳବାୟୁ ବିଜ୍ଞାନ ଉପରେ ଭାଗୀଦାରୀ ସେବା ନିମନ୍ତେ ଭାରତ ଏବଂ ବ୍ରିଟେନ ମଧ୍ୟରେ ଏକ କାର୍ଯ୍ୟାନ୍ୱୟନ ରାଜିନାମା ମଧ୍ୟ ସ୍ୱାକ୍ଷରିତ ହୋଇଥିଲା । ଲାଭ : ବ୍ରିଟେନର ମେଟ କାର୍ଯ୍ୟାଳୟ ସହିତ ସ୍ୱାକ୍ଷରିତ ଏମଓୟୁର ପ୍ରସ୍ତାବରୁ ଭାରତ ଲାଭାନ୍ୱିତ ହେବ । ଭାରତ ସନ୍ଦର୍ଭରେ ଜଳବାୟୁ ବିଜ୍ଞାନ ଏବଂ ସେବା, କ୍ଷମତା ନିର୍ମାଣ, ପାରସ୍ପରିକ ସହଯୋଗ କାର୍ଯ୍ୟକ୍ରମ, ପ୍ରଯୁକ୍ତି ବିକାଶ, କଠିନ ପାଣିପାଗ, ବାୟୂ ପ୍ରଦୂଷଣ ଅଧ୍ୟୟନ, ଜଳ ବିଜ୍ଞାନ ଭଳି ବୈଜ୍ଞାନିକ ଆହ୍ୱାନ ଉପରେ କାର୍ଯ୍ୟ କରିବା ଲାଗି ଏକ ପ୍ରଣାଳୀ ସୃଷ୍ଟି କରାଯିବ । ବୁଝାମଣା ନ୍ୟାୟସଂଗତ ଏବଂ ସମାବେଶୀ ଭାବନାକୁ ସୁଦୃଢ଼ କରୁଛି । ଉଭୟ ଦେଶ ପାରସ୍ପରିକ ସ୍ୱାର୍ଥ କ୍ଷେତ୍ରରେ ସର୍ବୋତମ ପ୍ରଚଳନକୁ ବାଂଟିବା ଲାଗି ଉଲ୍ଲେଖ କରାଯାଇଛି । ଏହା ସାମାଜିକ ଲାଭ ନିମନ୍ତେ ଉଚ୍ଚସ୍ତରୀୟ ଗବେଷଣାର ସୁଯୋଗ ମଧ୍ୟ ପ୍ରଦାନ କରିବ ।
ରୁପେ ଡେବିଟ କାର୍ଡ ଏବଂ କମ୍‌ ମୂଲ୍ୟର ଭୀମ-ୟୁପିଆଇ ନେଣଦେଣ (ପିଟୁଏମ)କୁ ବଢ଼ାଇବା ଲାଗି ପ୍ରୋତ୍ସାହନ ଯୋଜନାକୁ କେନ୍ଦ୍ର କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଏପ୍ରିଲ ୨୦୨୨ ଠାରୁ ଗୋଟିଏ ବର୍ଷର ଅବଧି ନିମନ୍ତେ ରୁପେ ଡେବିଟ୍‌ କାର୍ଡ ଏବଂ କମ ମୂଲ୍ୟ ବିଶିଷ୍ଟ ଭୀମ-ୟୁପିଆଇ ନେଣଦେଣ (ବ୍ୟକ୍ତିଙ୍କ ଠାରୁ ବ୍ୟବସାୟୀ)କୁ ବଢ଼ାଇବା ଲାଗି ପ୍ରୋତ୍ସାହନ ଯୋଜନାକୁ ମଞ୍ଜୁର କରିଛନ୍ତି । ରୂପେ ଡେବିଟ୍‌ କାର୍ଡ ଏବଂ କମ୍‌ ମୂଲ୍ୟ ବିଶିଷ୍ଟ ଭୀମ-ୟୁପିଆଇ ନେଣଦେଣ (ପିଟୁଏମ)କୁ ପ୍ରୋତ୍ସାହନ ଦେବା ନିମନ୍ତେ ମଞ୍ଜୁର ପ୍ରୋତ୍ସାହନ ଯୋଜନାର ଆର୍ଥିକ ବ୍ୟୟବରାଦ ୨,୬୦୦ କୋଟି ଟଙ୍କା ରହିଛି । ଏହି ଯୋଜନା ଅଧୀନରେ ଚଳିତ ଆର୍ଥିକ ବର୍ଷ ୨୦୨୨-୨୩ ପାଇଁ ରୂପେ ଡେବିଟ୍‌ କାର୍ଡ ଏବଂ କମ ମୂଲ୍ୟର ଭୀମ ୟୁପିଆଇ ନେଣଦେଣ (ପିଟୁଏମ)ର ଉପଯୋଗ କରି ପଏଣ୍ଟ ଅଫ୍‌ ସେଲ (ପିଓଏସ) ଏବଂ ଇ-କମର୍ସ ନେଣଦେଣକୁ ପ୍ରୋତ୍ସାହିତ କରିବା ନିମନ୍ତେ ଅଧିଗୃହିତ କରୁଥିବା ବ୍ୟାଙ୍କମାନଙ୍କୁ ଆର୍ଥିକ ପ୍ରୋତ୍ସାହନ ପ୍ରଦାନ କରାଯିବ । ଅର୍ଥ ମନ୍ତ୍ରୀ ୨୦୨୨-୨୩ ଆର୍ଥିକ ବର୍ଷର ବଜେଟ୍‌ ସମୟରେ ଦେଇଥିବା ନିଜ ଭାଷଣରେ, ଚଳିତ ବଜେଟରେ ଘୋଷିତ ଡିଜିଟାଲ ପରିଶୋଧ ନିମନ୍ତେ ଆର୍ଥିକ ସହାୟତା ଜାରି ରଖିବା ନିମନ୍ତେ ସରକାରଙ୍କ ଉଦ୍ଦେଶ୍ୟର ଘୋଷଣା କରିଥିଲେ। ଏଥିରେ ଶସ୍ତା ଓ ବ୍ୟବହାରକାରୀଙ୍କ ପାଇଁ ଅନୁକୂଳ ଅର୍ଥପଇଠ ପ୍ଲାଟଫର୍ମର ବ୍ୟବହାର ବଢ଼ାଇବା ଉପରେ ଗୁରୁତ୍ବାରୋପ କରାଯାଇଥିଲା। ଉପରୋକ୍ତ ବଜେଟ୍‌ ଘୋଷଣାର ଅନୁପାଳନ ପାଇଁ ଏହି ଯୋଜନାକୁ ପ୍ରସ୍ତୁତ କରାଯାଇଛି। ୨୦୨୧-୨୨ ଆର୍ଥିକ ବର୍ଷରେ, ସରକାର ଡିଜିଟାଲ ନେଣଦେଣକୁ ଆହୁରି ବଢ଼ାଇବା ନିମନ୍ତେ ଆର୍ଥିକ ବର୍ଷ ୨୦୨୧-୨୨ ବଜେଟ୍‌ ଘୋଷଣାକୁ ଅନୁପାଳନ କରି ଏକ ପ୍ରୋତ୍ସାହନ ଯୋଜନାକୁ ମଞ୍ଜୁର କରିଥିଲେ। ଯାହାଫଳରେ, ମୋଟ୍‌ ଡିଜିଟାଲ ଅର୍ଥପଇଠ କାରବାରରେ ୫୯ ପ୍ରତିଶତ ବାର୍ଷିକ ବୃଦ୍ଧି ଦେଖିବାକୁ ମିଳିଥିଲା। ୨୦୨୦-୨୧ ଆର୍ଥିକ ବର୍ଷରେ ଏହା ୫,୫୫୪ କୋଟି ଟଙ୍କାରୁ ବୃଦ୍ଧି ପାଇଁ ୨୦୨୧-୨୨ ଆର୍ଥିକ ବର୍ଷରେ ୮,୮୪୦ କୋଟି ଟଙ୍କା ହୋଇଯାଇଛି। ଭୀମ-ୟୁପିଆଇ କାରବାର ୧୦୬ ପ୍ରତିଶତ ବାର୍ଷିକ ବୃଦ୍ଧି ଦେଖିବାକୁ ମିଳିଛି, ଯାହାକି ୨୦୨୦-୨୧ରେ ୨,୨୩୩ କୋଟି ଟଙ୍କାରୁ ବୃଦ୍ଧି ପାଇ ୨୦୨୧-୨୨ରେ ୪,୫୯୭ କୋଟି ଟଙ୍କାରେ ପହଞ୍ଚିଛି। ଡିଜିଟାଲ ପଇଠ ପ୍ରଣାଳୀର ବିଭିନ୍ନ ଅଂଶୀଦାର ଏବଂ ଭାରତୀୟ ରିଜର୍ଭ ବ୍ୟାଙ୍କ (ଆରବିଆଇ) ଡିଜିଟାଲ ଅର୍ଥ ପଇଠ ସଂକ୍ରାନ୍ତ ଇକୋସିଷ୍ଟମର ବିକାଶ ଉପରେ ଶୂନ୍ୟ ଏମଡିଆର ଶାସନର ସମ୍ଭାବ୍ୟ ପ୍ରତିକୂଳ ପ୍ରଭାବ ବିଷୟରେ ଚିନ୍ତା ବ୍ୟକ୍ତ କରିଛନ୍ତି। ଏହାବ୍ୟତୀତ, ନେସନାଲ ପେମେଣ୍ଟସ୍‌ କର୍ପୋରେସନ ଅଫ୍‌ ଇଣ୍ଡିଆ (ଏନପିସିଆଇ) ଭୀମ-ୟୁପିଆଇ ଏବଂ ରୂପେ ଡେବିଟ୍‌ କାର୍ଡ ନେଣଦେଣକୁ ପ୍ରୋତ୍ସାହିତ କରିବା ଦିଗରେ ଇକୋସିଷ୍ଟମ ସହ ଜଡ଼ିତ ଅଂଶୀଦାରମାନଙ୍କ ନିମନ୍ତେ ମିତବ୍ୟୟୀ ମୂଲ୍ୟ ପ୍ରସ୍ତାବ ପ୍ରସ୍ତୁତ କରିବା, ବ୍ୟବସାୟୀଙ୍କ ଦ୍ବାରା ଏହାର ଗ୍ରହଣୀୟତା ବଢ଼ାଇବା ଏବଂ ନଗଦ ପଇଠ ସ୍ଥାନରେ ଡିଜିଟାଲ ପରିଶୋଧ କରିବା ନିମନ୍ତେ ଅନୁରୋଧ କରିଥିଲା। ଭାରତ ସରକାର ସାରା ଦେଶରେ ଡିଜିଟାଲ ଅର୍ଥ କାରବାରକୁ ପ୍ରୋତ୍ସାହନ ଦେବା ଲାଗି ଅନେକ ପଦକ୍ଷେପ ଗ୍ରହଣ କରୁଛି। ବିଗତ ବର୍ଷଗୁଡ଼ିକରେ, ଡିଜିଟାଲ ଅର୍ଥପଇଠ କାରବାରରେ ବ୍ୟାପକ ବୃଦ୍ଧି ଦେଖିବାକୁ ମିଳିଛି। କୋଭିଡ-୧୯ ସଙ୍କଟ କାଳରେ, ଡିଜିଟାଲ ଅର୍ଥପଇଠ କ୍ଷୁଦ୍ର ବ୍ୟବସାୟୀମାନଙ୍କ ସମେତ ବ୍ୟବସାୟିକ କାର୍ଯ୍ୟକୁ ସୁଗମ କରିଥିଲା। ଏହା ସାମାଜିକ ଦୂରତା ବଜାୟ ରଖିବାରେ ସହାୟତା କରିଥିଲା। ୟୁପିଆଇ ଡିସେମ୍ବର ୨୦୨୨ରେ ୧୨.୮୨ ଲକ୍ଷ କୋଟି ଟଙ୍କା ମୂଲ୍ୟ ସହିତ ୭୮୨.୯ କୋଟି ଡିଜିଟାଲ ଅର୍ଥପଇଠ କାରବାର ରେକର୍ଡ କରିଥିଲା। ଏହି ପ୍ରୋତ୍ସାହନ ଯୋଜନା ଏକ ମଜବୁତ ଡିଜିଟାଲ ପରିଶୋଧ ଇକୋସିଷ୍ଟମ ନିର୍ମାଣ ଏବଂ ରୂପେ ଡେବିଟ୍‌ କାର୍ଡ ଏବଂ ଭୀମ-ୟୁପିଆଇ ଡିଜିଟାଲ ନେଣଦେଣକୁ ପ୍ରୋତ୍ସାହନ ଦେବାର ସୁବିଧା ପ୍ରଦାନ କରିବ। ‘ସବକା, ସବକା ବିକାଶ’ ଉଦ୍ଦେଶ୍ୟ ଅନୁରୂପ, ଏହି ଯୋଜନା ୟୁପିଆଇ ଲାଇଟ୍‌ ଏବଂ ୟୁପିଆଇ 123 ପେ’ କୁ ଶସ୍ତା ଏବଂ ବ୍ୟବହାରକାରୀ ଅନୁକୂଳ ଡିଜିଟାଲ ପରିଶୋଧ ସମାଧାନ ଆକାରରେ ମଧ୍ୟ ପ୍ରୋତ୍ସାହନ ଦେବ। ଦେଶରେ ସମସ୍ତ କ୍ଷେତ୍ର ଏବଂ ଲୋକମାନଙ୍କ ଅନ୍ୟ ବର୍ଗ ମଧ୍ୟରେ ଡିଜିଟାଲ ଅର୍ଥପଇଠକୁ ଆହୁରି ଅଧିକ ପ୍ରାଥମିକତା ପ୍ରଦାନ କରିବାରେ ସକ୍ଷମ କରିବ।
ଜାମ୍ମୁ କାଶ୍ମୀର ପର୍ଯ୍ୟଟନ କ୍ଷେତ୍ର ପ୍ରଗତିଶୀଳ ବିକାଶରେ ରେକର୍ଡ କରିଥିବାରୁ ଖୁସି ବ୍ୟକ୍ତ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜାମ୍ମୁ କାଶ୍ମୀର ପର୍ଯ୍ୟଟନ କ୍ଷେତ୍ର ପ୍ରଗତିଶୀଳ ବିକାଶରେ ରେକର୍ଡ କରିବା ପରେ ଖୁସି ବ୍ୟକ୍ତ କରିଛନ୍ତି । ଜାମ୍ମୁ କାଶ୍ମୀର ସୂଚନା ଏବଂ ଲୋକସମ୍ପର୍କ ବିଭାଗର ଏକ ଟୁଇଟ୍‌କୁ ଉଦ୍ଧୃତ କରି ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଚମତ୍କାର ଖବର! ଜାମ୍ମୁ କାଶ୍ମୀରବାସୀଙ୍କୁ ସେମାନଙ୍କ ଆଦର ଏବଂ ଆତିଥେୟତା ପାଇଁ ପ୍ରଶଂସା ।”
ପ୍ରଧାନମନ୍ତ୍ରୀ ମାଧବ ନବମୀ ଅବସରରେ ଶ୍ରୀ ମାଧବଚାର୍ଯ୍ୟଙ୍କୁ ଶ୍ରଦ୍ଧାଞ୍ଜଳି ଜଣାଇଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମାଧବ ନବମୀ ଅବସରରେ ଶ୍ରୀ ମାଧବଚାର୍ଯ୍ୟଙ୍କୁ ଶ୍ରଦ୍ଧାଞ୍ଜଳି ଜଣାଇଛନ୍ତି । ସେ ତାଙ୍କ ଭାଷଣର ଏକ ଭିଡିଓ ମଧ୍ୟ ସେୟାର କରିଛନ୍ତି ଯାହା ଫେବୃଆରୀ ୨୦୧୭ ରେ ଜଗଦଗୁରୁ ମାଧବଚାର୍ଯ୍ୟଙ୍କ ସପ୍ତମ ଶତାବ୍ଦୀ ଉତ୍ସବ ଅବସରରେ ପ୍ରଦାନ କରିଥିଲେ । ପ୍ରଧାନମନ୍ତ୍ରୀ ଏକ ଟୁଇଟରେ କହିଛନ୍ତି ଯେ, “ମାଧବ ନବମୀର ପବିତ୍ର ଅବସରରେ ମୁଁ ଶ୍ରୀ ମାଧବଚାର୍ଯ୍ୟଙ୍କୁ ମୋର ଶ୍ରଦ୍ଧାଞ୍ଜଳି ଅର୍ପଣ କରୁଛି । ଆଧ୍ୟାତ୍ମିକ ଏବଂ ସାମାଜିକ ଉନ୍ନତି ପାଇଁ ତାଙ୍କର ବାର୍ତ୍ତା ପୀଢିଗୁଡିକ ପାଇଁ ପ୍ରେରଣାଦାୟକ ରହିବ । ଶ୍ରୀ ମାଧବଚାର୍ଯ୍ୟଙ୍କ ଉପରେ ଏଠାରେ ମୁଁ ଏକ ଭାଷଣ ରଖିଥିଲି ।”
ପଶ୍ଚିମବଙ୍ଗର ସିତଲକୁଚିରେ ବିଦ୍ୟୁତ ସଂସ୍ପର୍ଶରେ ଆସି ଭ୍ୟାନ ଜଳିଯିବା ଘଟଣାରେ ମୃତକଙ୍କ ପାଇଁ ପ୍ରଧାନମନ୍ତ୍ରୀଙ୍କ ଶୋକ

ପଶ୍ଚିମବଙ୍ଗର ସିତଲକୁଚିରେ ବିଦ୍ୟୁତ ସଂସ୍ପର୍ଶରେ ଆସି ଭ୍ୟାନ ଜଳିଯିବାରୁ ହୋଇଥିବା ମୃତ୍ୟୁ ଘଟଣାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗଭୀର ଶୋକ ବ୍ୟକ୍ତ କରିଛନ୍ତି । ପୀଡିତଙ୍କ ପାଇଁ ଶ୍ରୀ ମୋଦୀ ପିଏମଏନଆରଏଫରୁ ଅନୁକମ୍ପାମୂଳକ ସହାୟତା ରାଶି ମଧ୍ୟ ଘୋଷଣା କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ପକ୍ଷରୁ ଟ୍ୱିଟ କରାଯାଇଛି; “ପଶ୍ଚିମବଙ୍ଗର ସିତଲକୁଚିରେ ବିଦ୍ୟୁତ ସଂସ୍ପର୍ଶରେ ଆସି ଭ୍ୟାନ ଜଳିଯିବାରୁ ମୃତ୍ୟୁ ଘଟଣା ମର୍ମାହତ କରିଛି । ଶୋକସନ୍ତପ୍ତ ପରିବାରଗୁଡିକୁ ସମବେଦନା ଜଣାଉଛି । ଆହତମାନଙ୍କ ଦ୍ରୁତ ଆରୋଗ୍ୟ କାମନା କରୁଛି: ପ୍ରଧାନମନ୍ତ୍ରୀ” । “ମୃତକଙ୍କ ନିକଟ ପରିଜନଙ୍କୁ ପିଏମଏନଆରଏଫରୁ ୨ ଲକ୍ଷ ଟଙ୍କା ଲେଖାଏଁ ଅନୁକମ୍ପାମୂଳକ ସହାୟତା ପ୍ରଦାନ କରାଯିବ । ଆହତମାନଙ୍କୁ ୫୦ ହଜାର ଟଙ୍କା ଲେଖାଏଁ ପ୍ରଦାନ କରାଯିବ: ପ୍ରଧାନମନ୍ତ୍ରୀ”